input: EUROOPAN PARLAMENTIN JA NEUVOSTON ASETUS (EU) N:o 1350/2013,
  annettu 11 päivänä joulukuuta 2013,
  tiettyjen maataloustilasto- ja kalastustilastoalan säädösten muuttamisesta
  EUROOPAN PARLAMENTTI JA EUROOPAN UNIONIN NEUVOSTO, jotka
  ottavat huomioon Euroopan unionin toiminnasta tehdyn sopimuksen ja erityisesti sen 338 artiklan 1 kohdan,
  ottavat huomioon Euroopan komission ehdotuksen,
  sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
  noudattavat tavallista lainsäätämisjärjestystä (1),
  sekä katsovat seuraavaa:
  (1)
  Useissa maataloustilasto- ja kalastustilastoalan lainsäätämisjärjestyksessä hyväksyttävissä säädöksissä, jäljempänä ”lainsäätämisjärjestyksessä hyväksyttävät säädökset”, siirretään komissiolle valta panna täytäntöön joitakin mainittujen säädösten säännöksiä. Lissabonin sopimuksen tultua voimaan tämä täytäntöönpanovalta on saatettava Euroopan unionin toiminnasta tehdyn sopimuksen mukaiseksi.
  (2)
  Komissio on sitoutunut tarkastelemaan uudelleen lainsäätämisjärjestyksessä hyväksyttäviä säädöksiä, jotka tällä hetkellä sisältävät viittauksia valvonnan käsittävään sääntelymenettelyyn, Euroopan unionin toiminnasta tehdyn sopimuksen 290 artiklassa vahvistettujen perusteiden mukaisesti.
  (3)
  Komissiolle olisi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, joilla täydennetään tai muutetaan lainsäätämisjärjestyksessä hyväksyttävien säädösten tiettyjä, muita kuin niiden keskeisiä osia, erityisesti taloudellisen, sosiaalisen ja teknisen kehityksen huomioon ottamiseksi.
  (4)
  Neuvoston direktiivin 96/16/EY (2) osalta komissiolle olisi saadun kokemuksen ja taloudellisen ja teknisen kehityksen huomioon ottamiseksi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, jotka koskevat luetteloa maitovalmisteista, joista kerätään tietoa, ja eri tuotteita koskevien tulosten ilmoittamiseen sovellettavia yhdenmukaisia määritelmiä.
  (5)
  Euroopan parlamentin ja neuvoston asetuksen (EY) N:o 138/2004 (3) osalta komissiolle olisi taloudellisen ja teknisen kehityksen huomioon ottamiseksi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, jotka koskevat mainitun asetuksen liitteisiin I ja II tehtäviä muutoksia.
  (6)
  Euroopan parlamentin ja neuvoston asetuksen (EY) N:o 1921/2006 (4) osalta komissiolle olisi teknisen kehityksen huomioon ottamiseksi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, jotka koskevat mainitun asetuksen liitteisiin tehtäviä teknisiä muutoksia.
  (7)
  Euroopan parlamentin ja neuvoston asetuksen (EY) N:o 762/2008 (5) osalta komissiolle olisi taloudellisen ja teknisen kehityksen huomioon ottamiseksi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, jotka koskevat mainitun asetuksen liitteisiin tehtäviä muutoksia.
  (8)
  Euroopan parlamentin ja neuvoston asetuksen (EY) N:o 1165/2008 (6) osalta komissiolle olisi taloudellisen ja teknisen kehityksen huomioon ottamiseksi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, jotka koskevat mainitun asetuksen liitteisiin I, II, IV ja V tehtäviä muutoksia.
  (9)
  Euroopan parlamentin ja neuvoston asetuksen (EY) N:o 216/2009 (7) osalta komissiolle olisi teknisen kehityksen ja kansainvälisten vaatimusten huomioon ottamiseksi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, jotka koskevat muutoksia, joita tehdään mainitun asetuksen liitteissä I, II, III ja IV oleviin tilastollisten kalastusalueiden tai niiden osa-alueiden sekä lajien luetteloihin.
  (10)
  Euroopan parlamentin ja neuvoston asetuksen (EY) N:o 217/2009 (8) osalta komissiolle olisi teknisen kehityksen ja kansainvälisten vaatimusten huomioon ottamiseksi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, jotka koskevat muutoksia, joita tehdään mainitun asetuksen liitteissä I, II, III ja IV oleviin lajien ja tilastollisten kalastusalueiden luetteloihin sekä näiden kalastusalueiden kuvauksiin samoin kuin sellaisten toimenpiteiden, koodien ja määritelmien osalta, joita sovelletaan kalastustoimintaan, pyydyksiin, alusten kokoihin ja kalastusmenetelmiin.
  (11)
  Euroopan parlamentin ja neuvoston asetuksen (EY) N:o 218/2009 (9) osalta komissiolle olisi teknisen kehityksen ja kansainvälisten vaatimusten huomioon ottamiseksi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, jotka koskevat muutoksia, joita tehdään mainitun asetuksen liitteissä I, II ja III oleviin lajeja ja tilastollisia kalastusalueita koskeviin luetteloihin, näiden kalastusalueiden kuvauksiin ja tiedon aggregoinnin sallittuun tasoon.
  (12)
  Euroopan parlamentin ja neuvoston asetuksen (EY) N:o 543/2009 (10) osalta komissiolle olisi taloudellisen ja teknisen kehityksen huomioon ottamiseksi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, jotka koskevat mainitun asetuksen liitteessä esitettyjen, tietojen toimittamiseen tarkoitettujen taulukoiden mukauttamista.
  (13)
  On erityisen tärkeää, että komissio toteuttaa delegoituja säädöksiä antaessaan asianmukaiset kuulemiset, myös asiantuntijatasolla. Komission olisi delegoituja säädöksiä valmistellessaan ja laatiessaan varmistettava, että asianomaiset asiakirjat toimitetaan Euroopan parlamentille ja neuvostolle yhtäaikaisesti, hyvissä ajoin ja asianmukaisesti. Komission olisi myös varmistettava, ettei näissä lainsäätämisjärjestyksessä annetuissa säädöksissä säädetyistä delegoiduista säädöksistä aiheudu merkittävää lisärasitetta jäsenvaltioille tai vastaajille.
  (14)
  Jotta voidaan varmistaa lainsäätämisjärjestyksessä hyväksyttävien säädösten yhdenmukainen täytäntöönpano, komissiolle olisi siirrettävä täytäntöönpanovaltaa. Tätä täytäntöönpanovaltaa olisi käytettävä Euroopan parlamentin ja neuvoston asetuksen (EU) N:o 182/2011 (11) mukaisesti.
  (15)
  Pysyvä maataloustilastokomitea, joka on perustettu neuvoston päätöksellä 72/279/ETY (12), antaa neuvoja komissiolle ja avustaa sitä sen käyttäessä täytäntöönpanovaltaansa lainsäätämisjärjestyksessä hyväksyttävien säädösten nojalla. Euroopan parlamentin ja neuvoston asetuksella (EY) N:o 223/2009 (13) perustetulla Euroopan tilastojärjestelmää käsittelevällä komitealla olisi Euroopan tilastojärjestelmän rakenteen uudistamiseen tähtäävän strategian mukaisesti oltava neuvoa-antava tehtävä ja sen olisi avustettava komissiota, kun komissio käyttää täytäntöönpanovaltaansa; edellä tarkoitetulla strategialla pyritään parantamaan yhteensovittamista ja kumppanuutta luomalla Euroopan tilastojärjestelmään selkeä pyramidirakenne. Tämän vuoksi olisi lainsäätämisjärjestyksessä hyväksyttäviä säädöksiä muutettava siten, että viittaukset pysyvään maataloustilastokomiteaan korvataan viittauksilla Euroopan tilastojärjestelmää käsittelevään komiteaan. Komission olisi edelleen keskusteltava maataloustilasto- ja kalastustilastoalojen asiantuntijoiden kanssa ennen asian viemistä Euroopan tilastojärjestelmää käsittelevään komiteaan.
  (16)
  Tämän asetuksen tavoitteena on saattaa lainsäätämisjärjestyksessä hyväksyttävien säädösten mukaisesti siirretty tämänhetkinen täytäntöönpanovalta Euroopan unionin toiminnasta tehdyn sopimuksen sekä Euroopan parlamentin ja neuvoston asetuksen (EU) N:o 182/2011 voimaantulon seurauksena olevan uuden oikeudellisen kehyksen mukaiseksi ja tarkastelemaan tapauksen mukaan uudelleen tämän täytäntöönpanovallan soveltamisalaa. Jäsenvaltiot eivät voi riittävällä tavalla saavuttaa näitä tavoitteita, vaan ne voidaan saavuttaa paremmin unionin tasolla. Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Kyseisessä artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on näiden tavoitteiden saavuttamiseksi tarpeen.
  (17)
  Oikeusvarmuuden vuoksi tällä asetuksella ei saisi olla vaikutusta sellaisiin toimenpiteiden hyväksymistä koskeviin menettelyihin, joista on säädetty lainsäätämisjärjestyksessä annetuissa säädöksissä ja jotka on aloitettu mutta joita ei ole saatettu päätökseen ennen tämän asetuksen voimaantuloa.
  (18)
  Koska direktiiviin 96/16/EY tehtävät muutokset ovat luonteeltaan teknisiä ja koskevat vain komiteamenettelyä, jäsenvaltioiden ei tarvitse saattaa niitä osaksi lainsäädäntöään,
  OVAT HYVÄKSYNEET TÄMÄN ASETUKSEN:
  1 artikla
  Muutetaan liitteessä luetellut lainsäätämisjärjestyksessä hyväksyttävät säädökset mainitun liitteen mukaisesti.
  2 artikla
  Tämä asetus ei vaikuta liitteessä luetelluissa lainsäätämisjärjestyksessä hyväksyttävissä säädöksissä säädettyjen toimenpiteiden hyväksymistä koskeviin menettelyihin, jotka on aloitettu mutta joita ei ole viimeistään 10 päivänä tammikuuta 2014 saatettu päätökseen.
  3 artikla
  Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
  Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
  Tehty Strasbourgissa 11 päivänä joulukuuta 2013.